[pic] | EUROOPA ÜHENDUSTE KOMISJON | Brüssel 20.11.2009 KOM(2009)632 lõplik Ettepanek: NÕUKOGU OTSUS Euroopa Ühenduse seisukoha kehtestamise kohta energiaühenduse ministrite nõukogus (Zagreb, 18. detsember 2009) SELETUSKIRI Energiaühenduse ministrite nõukogu tuleb kokku 18. detsembril 2009 Horvaatias Zagrebis. Et Euroopa Ühendus saaks osaleda asjakohaste küsimuste otsustamisel, on vaja kehtestada Euroopa Ühenduse seisukoht vastavalt asutamislepingu artiklile 300 ja kooskõlas nõukogu 29. mai 2006. aasta otsusega energiaühenduse lepingu sõlmimise kohta Euroopa Ühenduse poolt. Käesolev nõukogu otsuse ettepanek hõlmab kõiki päevakorrapunkte, mille kohta oodatakse ministrite nõukogu otsust. Teavitamise eesmärgil nimetatakse allpool ka muud päevakorrapunktid. OTSUSTAMIST NÕUDVAD KÜSIMUSED Komisjon väljendab kavandatava otsuse lisas esitatud Euroopa Ühenduse seisukohti seoses järgmiste otsustamist nõudvate küsimustega. Haldusküsimused Komisjon kiidab heaks ettepaneku vähendada ministrite nõukogu kohustuslike kogunemiste arvu kahelt ühele, pidades siiski silmas võimalust kutsuda vajaduse korral nõukogu kokku erakorraliseks kohtumiseks. Komisjon kiidab heaks sekretariaadi töötajate töölevõtmise eeskirju, töötingimusi ja geograafilist tasakaalu käsitleva menetlusdokumendi muutmise, mille eesmärk on piiritleda mõistlikul määral puhkuseõiguste ülekandmise võimalusi. Uute lepinguosaliste liitumine 29. aprillil 2009 viidi läbirääkimised edukalt lõpule Moldova Vabariigiga ja 7. oktoobril 2009 Ukrainaga. Komisjon kiidab nimetatud kahe riigi liitumise heaks käesolevas otsuse ettepanekus sätestatud tingimuste kohaselt. Energiatõhusus Juunis 2009 kiitis ministrite nõukogu heaks energiatõhususe töörühma soovitused ja palus sekretariaadil valmistada ette otsus kolme järgnevalt nimetatud õigusakti rakendamiseks: - direktiiv 2006/32/EÜ, mis käsitleb energia lõpptarbimise tõhusust ja energiateenuseid; - Direktiiv 2002/91/EÜ ehitiste energiatõhususe kohta; - direktiiv 92/75/EMÜ kodumasinate energia ja muude ressursside tarbimise näitamise kohta märgistuses ja ühtses tootekirjelduses, ning mitmed rakendusdirektiivid. Rakendamise kavandatud kuupäev on 31. detsember 2011. Energiatõhususe töörühm on otsuse eelnõu läbi vaadanud ja heaks kiitnud ning 24. septembril 2009 nõustus alaline kõrgetasemeline töörühm esitama selle ministrite nõukogule otsuse kinnitamiseks. Seega kiidab komisjon heaks ministrite nõukogu otsuse, mille eesmärk on rakendada eespool nimetatud direktiivid energiaühenduses. MUUD KÜSIMUSED Aruteluta heaks kiidetavad punktid Komisjon kiidab heaks alalise kõrgetasemelise töörühma kahe eelneva kohtumise järeldused ja võtab arvesse järgmisi aruandeid: - aruanne energiaühenduse tööprogrammi rakendamise kohta; - energiaühenduse asutamislepingu artikli 52 kohaselt koostatav 2009. aasta aruanne parlamentidele; - esialgne aruanne 2009. aasta eelarve täitmise kohta. Taastuvad energiaallikad Komisjon võtab energiatöörühma eesistuja aruande teadmiseks ja toetab ka edaspidi jõupingutusi valmistada 2010. aastaks ette otsus direktiivi 2009/28/EÜ[1] rakendamiseks energiaühenduses. Energiavarustuse kindlus Komisjon juhib arvamustevahetust seoses elektrivarustuse prognoositava olukorraga talvel 2009–2010. Komisjon võtab arvesse asutamislepingu rakendamise hetkeseisu energiavarustuse kindluse osas ning esitab Euroopa Parlamendi ja nõukogu määruse ettepaneku, milles käsitletakse gaasivarustuse kindluse tagamise meetmeid ja millega tunnistatakse kehtetuks direktiiv 2004/67/EÜ. Investeeringud Komisjon kiidab heaks lepinguosaliste esmatähtsate infrastruktuuriprojektide ajakohastatud soovitusliku loetelu ja püüab saada neile projektidele rahvusvahelistelt finantseerimisasutustelt suuremat toetust. Vaidluste lahendamine Komisjon võtab teadmiseks menetlemisel olevate juhtumite edenemise ja toetab ka edaspidi sekretariaadi jõupingutusi osapooli rahuldavate lahenduste leidmiseks. Koordineeritud enampakkumiste amet Komisjon juhib arvamustevahetust seoses koordineeritud enampakkumiste ameti moodustamise edusammude ja tulevikuväljavaadetega. Energiaühenduse reguleeriva komitee tegevus Komisjon võtab teadmiseks energiaühenduse reguleeriva komitee tegevusaruande ja prioriteedid aastateks 2010–2011. Kolmas siseturu pakett Komisjon pooldab esialgset arvamustevahetust seoses kolmanda siseturu paketi rakendamisega energiaühenduses. Sotsiaalset mõõdet käsitlev vastastikuse mõistmise memorandum Lisaks kavandatud päevakorrapunktidele juhib komisjon lepinguosaliste tähelepanu sotsiaalset mõõdet käsitleva vastastikuse mõistmise memorandumi rakendamisel tehtud edusammudele, viidates eelkõige Zagrebis 13.–14. oktoobril 2009 toimunud teise sotsiaalküsimuste foorumi järeldustele. Komisjon tuletab ühtlasi meelde, et tulevastel lepinguosalistel tuleb allkirjastada sotsiaalset mõõdet käsitlev vastastikuse mõistmise memorandum ja osaleda sellega seotud tegevustes. Ettepanek: NÕUKOGU OTSUS Euroopa Ühenduse ühise seisukoha kehtestamise kohta energiaühenduse ministrite nõukogus (Zagreb, 18. detsember 2009) EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artikli 300 lõike 2 teist lõiku, võttes arvesse nõukogu otsust energiaühenduse lepingu sõlmimise kohta Euroopa Ühenduse poolt (2006/500/EÜ, 29. mai 2006), eriti selle artikleid 4 ja 5, võttes arvesse komisjoni ettepanekut, ON TEINUD JÄRGMISE OTSUSE: Ainus artikkel Energiaühenduse ministrite nõukogu kohtumisel Zagrebis 18. detsembril 2009 esitatav ühenduse seisukoht asutamislepingu artikli 300 lõike 2 teise lõigu kohaldamisalasse kuuluvates küsimustes on sätestatud käesoleva otsuse lisas. Brüssel, Nõukogu nimel eesistuja LISA Euroopa Ühenduse seisukoht - Euroopa Ühendus kiidab heaks ministrite nõukogu otsuse, millega muudetakse energiaühenduse asutamislepingu artiklit 50. - Euroopa Ühendus kiidab heaks sekretariaadi töötajate töölevõtmise eeskirju, töötingimusi ja geograafilist tasakaalu käsitleva menetlusdokumendi muutmisettepanekud. - Euroopa Ühendus kiidab heaks Moldova Vabariigi ja Ukraina liitumist energiaühendusega käsitlevad ministrite nõukogu otsused tingimusel, et otsustesse tehakse järgmised muudatused: - Moldova Vabariigi ja Ukraina liitumist energiaühendusega käsitlevatele ministrite nõukogu otsustele lisatakse viimase põhjendusena järgmine tekst: „Gaasisektoris nõuab energiaühendusega liitumisest tulenevate kohustuste täitmine erilist tähelepanu, sest kõnealune sektor on äärmiselt oluline kõigi energiaühendusega liitunud riikide energiavarustuse kindluse seisukohalt,” - Moldova Vabariigi ja Ukraina liitumist energiaühendusega käsitlevate ministrite nõukogu otsuste artikli 1 lõike 2 lõppu lisatakse järgmine tekst: „Enne protokolli allkirjastamist kontrollib eesistuja koos Euroopa Ühendust esindava aseesimehega, et direktiivi 2003/55/EÜ kohane gaasisektorit käsitlev õigusakt võetakse vastu ja jõustatakse.” - Euroopa Ühendus kiidab heaks ministrite nõukogu otsuse, mis käsitleb direktiivi 2006/32/EÜ (mis käsitleb energia lõpptarbimise tõhusust ja energiateenuseid), direktiivi 2002/91/EÜ (ehitiste energiatõhususe kohta) ja direktiivi 92/75/EMÜ (kodumasinate energia ja muude ressursside tarbimise näitamise kohta märgistuses ja ühtses tootekirjelduses), samuti rea rakendusdirektiivide jõustamist energiaühenduses. [1] ELT L 140, 5.6.2009, lk 16.